U-I-321/94
Natisni
Opravilna št.:
U-I-321/94
Datum odločitve:
20. 4. 1995
Objavljeno:
OdlUS IV, 40
ECLI:
ECLI:SI:USRS:1995:U.I.321.94
Akt:
Statut Javnega podjetja za distribucijo električne energije, Nova Gorica
Izrek:
Postopek za preizkus pobude za oceno ustavnosti in zakonitosti Statuta Javnega podjetja za distribucijo električne energije, Nova Gorica, se ustavi.
Evidenčni stavek:
Ustvno sodišče ustavi postopek za preizkus pobude, če pobudnik v roku, ki ga določi Ustavno sodišče, v zvezi s svojo nerazumljivo in nepopolno vlogo ne da ustreznih oz. zahtevanih podatkov, potrebnih za nadaljevanje postopka.
Geslo:
Ustavitev postopka za preizkus pobude zaradi nedopolnitve nerazumljive ali nepopolne vloge v smislu pobude pred ustavnim sodiščem.
Pravna podlaga:
Zakon o pravdnem postopku (ZPP), 1. odst. 109. čl.
Zakon o Ustavnem sodišču (ZUstS), 6., 3. odst. 28. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
akt podjetja oz. družbe
Vlagatelj:
Edvin Tavčar, Dane pri Sežani
Datum vloge:
6. 12. 1994
Vrsta odločitve:
sklep
Vrsta rešitve:
ustavitev
Dokument:
US17400
Dokument v PDF obliki:
U-I-321-94.pdf
117 KB
Prenesite datoteko
U-I-321/94
20.4.1995
S K L E P
Ustavno sodišče je v postopku za preizkus pobude Edvina Tavčarja iz Dan pri Sežani na seji dne 20.4.1995
s k l e n i l o:
Postopek za preizkus pobude za oceno ustavnosti in zakonitosti Statuta Javnega podjetja za distribucijo električne energije, Nova Gorica, se ustavi.
O b r a z l o ž i t e v
A.
Pobudnik v svoji vlogi, ki jo naslavlja kot pobudo za oceno ustavnosti in zakonitosti statuta javnega podjetja, navaja:
- da je v delavskem svetu javnega podjetja delavec, ki ni zaposlen v podjetju, ampak pri Vladi v Ljubljani,
- da statut in pravilnik delavskega sveta urejata pravice delavcev, zato bi morala biti sprejeta z referendumom, ne pa z glasovanjem z dvigom rok,
- da mora Ustavno sodišče ugotoviti tudi, ali sta statut in pravilnik prilagojena vsem
spremembam Zakona o delovnih razmerjih, ker smatra, da nista,
- da statuta in pravilnika o pravicah in obveznostih delavcev nima, zato tudi ne more navesti, katere njune določbe izpodbija in s katerimi ustavnimi in zakonskimi določbami sta v neskladju,
- da mora sodišče v morebitnem novem postopku že na prvi stopnji razčistiti sporne zadeve, direktno zaslišati predlagano pričo in ponovno odločiti.
B.
Po določbi prvega odstavka 109. člena Zakona o pravdnem postopku (Uradni list SFRJ, št. 4/77, 6/86, 36/80, 43/81, 69/82, 58/84, 74/87, 57/89, 20/90 in 27/90) v zvezi s 6. členom Zakona o Ustavnem sodišču (Uradni list RS, št. 15/94) se vloga, ki je nerazumljiva ali ne vsebuje vsega, kar je treba, da bi se lahko obravnavala, vrne vložniku v popravo oziroma dopolnitev z ustreznimi napotki.
Ker iz pobude ni bilo razvidno, na katere določbe Statuta se nanaša in s katerimi določbami Ustave oziroma zakona naj bi bil izpodbijani statut v neskladju in na kateri pravilnik oziroma določbe o pravicah delavcev se nanaša, niti ni bil izkazan pravni interes pobudnika, ga je Ustavno sodišče pozvalo, naj pobudo v roku 15 dni ustrezno dopolni.
Tudi po dopolnitvi je ostala vloga enako nerazumljiva in nepopolna, tako da na podlagi navedb v vlogi ni mogoče preizkusiti niti tega, ali so izpolnjeni procesni pogoji za začetek postopka.
Glede na to, da pobudnik v danem roku ni dal ustreznih oziroma zahtevanih podatkov, potrebnih za nadaljevanje postopka, je Ustavno sodišče postopek za preizkus pobude ustavilo.
C.
Ustavno sodišče je sprejelo ta sklep ob smiselni uporabi tretjega odstavka 28. člena Zakona o Ustavnem sodišču v sestavi: predsednik dr. Tone Jerovšek in sodniki dr. Peter Jambrek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.
Predsednik
dr. Tone Jerovšek